NEUVOSTON ASETUS (EY) N:o 954/97,

annettu 27 päivänä toukokuuta 1997,

Venäjän federaation lipun alla purjehtiviin aluksiin sovellettavista tietyistä kalavarojen säilyttämis- ja hoitotoimenpiteistä vuodeksi 1997

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen,

ottaa huomioon yhteisön kalastus- ja vesiviljelyjärjestelmän perustamisesta 20 päivänä joulukuuta 1992 annetun neuvoston asetuksen (ETY) N:o 3760/92 (1) ja erityisesti sen 8 artiklan 4 kohdan,

ottaa huomioon komission ehdotuksen,

sekä katsoo, että

vuoden 1994 liittymisasiakirjan 124 artiklan mukaisesti yhteisö hallinnoi Ruotsin kuningaskunnan kolmansien maiden kanssa tekemiä kalastussopimuksia,

Ruotsin kuningaskunnan hallituksen ja Venäjän federaation hallituksen 11 päivänä joulukuuta 1992 tehdyn kalastussopimuksen 3 artiklassa määrätyn menettelyn mukaisesti yhteisö Ruotsin kuningaskunnan puolesta ja Venäjän federaatio ovat neuvotelleet keskinäisistä kalastusoikeuksistaan vuoden 1997 osalta,

näissä neuvotteluissa valtuuskunnat sopivat suosittelevansa omille viranomaisilleen tiettyjen pyyntikiintiöiden vahvistamista toisen sopimuspuolen aluksille vuodeksi 1997,

olisi toteutettava tarvittavat toimenpiteet Venäjän federaation kanssa käytyjen neuvottelujen tulosten täytäntöönpanemiseksi vuonna 1997,

neuvosto vahvistaa Venäjän federaation lipun alla purjehtivien alusten harjoittamaa pyyntiä koskevat erityisedellytykset,

tässä asetuksessa tarkoitettua kalastustoimintaa valvotaan yhteiseen kalastuspolitiikkaan sovellettavasta valvontajärjestelmästä 12 päivänä lokakuuta 1993 annetussa neuvoston asetuksessa (ETY) N:o 2847/93 (2) säädetyin valvontatoimenpitein,

kalastusalusten merkitsemistä ja asiakirjoilla todistamista koskevista yksityiskohtaisista erityissäännöistä 20 päivänä toukokuuta 1987 annetun komission asetuksen (ETY) N:o 1381/87 (3) 3 artiklan 2 kohdassa säädetään, että kaikissa aluksissa, joissa on jäähdytettyjä merivesisäiliöitä, on säilytettävä toimivaltaisen viranomaisen hyväksymä asiakirja, johon on merkitty säiliöiden tilavuus kuutiometreinä 10 senttimetrin välein mitattuna,

ON ANTANUT TÄMÄN ASETUKSEN:

1 artikla

1. Venäjän federaation lipun alla purjehtivilla aluksilla on lupa harjoittaa kalastustoimintaa 1 päivästä tammikuuta 31 päivään joulukuuta 1997 liitteessä I lueteltujen kalalajien osalta mainitussa liitteessä vahvistettuja maantieteellisiä ja määrällisiä rajoja noudattaen sekä tämän asetuksen mukaisesti Itämerellä sijaitsevalla 200 meripeninkulman päähän ulottuvalla jäsenvaltioiden kalastusvyöhykkeellä.

2. Edellä 1 kohdassa sallitun kalastustoiminnan on rajoituttava sellaisiin 200 meripeninkulman kalastusvyöhykkeen osiin, jotka sijaitsevat 12 meripeninkulman ulkopuolella niistä perusviivoista laskettuna, joista jäsenvaltioiden kalastusvyöhykkeet mitataan.

3. Sen estämättä, mitä 1 kohdassa säädetään, niiden lajien väistämättömät sivusaaliit, joille ei ole vahvistettu kiintiötä jollekin vyöhykkeelle, sallitaan kyseisellä vyöhykkeellä voimassa olevien säilyttämistoimenpiteiden rajoissa.

4. Jollakin vyöhykkeellä pyydetyt niiden lajien sivusaaliit, joille on vahvistettu kiintiö tälle vyöhykkeelle, merkitään pyydetyiksi kyseisestä kiintiöstä.

2 artikla

1. Alusten, jotka kalastavat 1 artiklassa vahvistettujen kiintiöiden rajoissa on noudatettava säilyttämis- ja valvontatoimenpiteitä sekä kaikkia muita kalastustoimintaa mainitussa artiklassa tarkoitetuilla vyöhykkeillä koskevia säännöksiä. Alusten, jotka kalastavat Itämerellä, on noudatettava myös Kansainvälisen Itämeren kalastuskomission antamia kalastussääntöjä sellaisina kuin ne ovat komission 22. istunnossa muutettuina.

2. Alusten on pidettävä lokipäiväkirjaa, johon on merkittävä liitteessä II tarkoitetut tiedot.

3. Alusten on toimitettava komissiolle liitteessä III tarkoitetut tiedot mainitussa liitteessä vahvistettujen sääntöjen mukaisesti.

4. Aluksissa, joissa on jäähdytettyjä merivesisäiliöitä, on säilytettävä toimivaltaisen viranomaisen hyväksymä asiakirja, johon on merkitty säiliöiden tilavuus kuutiometreinä 10 senttimetrin välein mitattuna.

5. Aluksen rekisterikirjaimet ja -numerot on merkittävä selvästi aluksen keulan molemmille puolille.

3 artikla

1. Liitteessä I lueteltuja lajeja kalastavilla aluksilla on oltava komission yhteisön puolesta myöntämä lisenssi ja erityinen kalastuslupa, ja niiden on noudatettava tässä lisenssissä ja erityisesti kalastusluvassa vahvistettuja ehtoja.

Venäjän viranomaiset ilmoittavat komissiolle niiden alusten nimet ja tiedot, joille lisenssejä ja erityisiä kalastuslupia voidaan myöntää.

2. Komissio myöntää 1 kohdassa tarkoitetut lisenssit ja erityiset kalastusluvat kaikille aluksille, joille Venäjän viranomaiset pyytävät lisenssiä ja erityistä kalastuslupaa.

Lisenssin ja erityisen kalastusluvan saaneiden alusten luettelon muuttamista koskevat pyynnöt voidaan esittää koska tahansa ja ne käsitellään nopeasti.

3. Lisenssiä ja erityistä kalastuslupaa koskevia hakemuksia komissiolle toimitettaessa mukana on oltava seuraavat tiedot:

(a) aluksen nimi,

(b) rekisterinumero,

(c) ulkoiset tunnuskirjaimet ja -numerot,

(d) rekisterisatama,

(e) omistajan tai rahtaajan nimi ja osoite,

(f) bruttovetoisuus ja kokonaispituus,

(g) moottorin teho,

(h) kutsutunnus ja radiotaajuus,

(i) aiottu kalastustapa,

(j) aiottu kalastusalue,

(k) pyydettävät kalalajit,

(l) ajanjakso, jolle lisenssiä ja erityistä kalastuslupaa haetaan.

4. Lisenssit ja erityiset kalastusluvat myönnetään, jos voimassa olevien lisenssien ja erityisten kalastuslupien määrä ei ylitä liitteessä I mainittuja määriä milloin tahansa tietyn kuukauden tai vuoden aikana.

5. Kukin lisenssi ja erityinen kalastuslupa koskee ainoastaan yhtä alusta. Jos kaksi tai useampi alus osallistuu samaan kalastukseen, jokaisella aluksella on oltava lisenssi ja erityinen kalastuslupa.

6. Lisenssit ja erityiset kalastusluvat voidaan mitätöidä uusien lisenssien ja erityisten kalastuslupien myöntämisen yhteydessä. Tällainen mitätöinti tapahtuu päivää ennen kuin komissio myöntää uudet lisenssit ja erityiset kalastusluvat. Uudet lisenssit ja erityiset kalastusluvat tulevat voimaan niiden myöntämispäivänä.

7. Lisenssit ja erityiset kalastusluvat peruutetaan kokonaan tai osittain ennen niiden päättymispäivää, jos 1 artiklassa vahvistetut kiintiöt käytetään sitä ennen loppuun.

8. Lisenssit ja erityiset kalastusluvat peruutetaan, jos tässä asetuksessa säädettyjä velvoitteita ei noudateta.

9. Alukselle, joka ei ole noudattanut tässä asetuksessa säädettyjä velvoitteita, ei myönnetä lisenssiä ja erityistä kalastuslupaa enintään 12 kuukauteen.

10. Komissio toimittaa yhteisön puolesta Venäjän viranomaisille niiden venäläisten alusten nimet ja tiedot, joiden ei sallita kalastaa yhteisön kalastusvyöhykkeellä seuraavan kuukauden tai seuraavien kuukausien aikana yhteisön sääntöjen rikkomisen johdosta.

4 artikla

Alukset, jotka saavat kalastaa 31 päivänä joulukuuta, saavat jatkaa kalastusta seuraavan vuoden alusta, kunnes luettelot kyseisenä vuonna kalastamaan oikeutetuista aluksista on toimitettu komissiolle ja se on hyväksynyt ne yhteisön puolesta.

5 artikla

Tämä asetus tulee voimaan seuraavana päivänä sen jälkeen, kun se on julkaistu Euroopan yhteisöjen virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 27 päivänä toukokuuta 1997.

Neuvoston puolesta

H. WIJERS

Puheenjohtaja

(1) EYVL N:o L 389, 31.12.1992, s. 1, asetus sellaisena kuin se on muutettuna vuoden 1994 liittymisasiakirjalla.

(2) EYVL N:o L 261, 20.10.1993, s. 1, asetus sellaisena kuin se on viimeksi muutettuna asetuksella (EY) N:o 2870/95 (EYVL N:o L 301, 14.12.1995, s. 1).

(3) EYVL N:o L 132, 21.5.1987, s. 9.

LIITE I

Venäjän federaation pyyntikiintiöt vuonna 1997

>TAULUKON PAIKKA>

LIITE II

Kalastettaessa vyöhykkeellä, joka ulottuu 200 meripeninkulman päähän yhteisön jäsenvaltioiden rannikoista ja jota koskevat yhteisön kalastusta koskevat säännöt, lokikirjaan on merkittävä seuraavat tiedot välittömästi seuraavien tapahtumien jälkeen:

1. Jokaisen saaliin jälkeen:

1.1 jokaisen saaliiksi saadun kalalajin määrä (elopaino kilogrammoina),

1.2 saaliin pyynnin päivämäärä ja kellonaika,

1.3 maantieteellinen sijainti saalista pyydettäessä,

1.4 käytetty kalastustapa.

2. Jokaisen toiseen alukseen tai toisesta aluksesta tapahtuneen jälleenlaivauksen jälkeen:

2.1 merkintä "saatu . . .:lta" tai "siirretty . . .:lle",

2.2 jokaisen jälleenlaivatun kalalajin määrä (elopaino kilogrammoina),

2.3 sen aluksen nimi, ulkoiset tunnuskirjaimet ja -numerot, josta tai johon jälleenlaivaus tehtiin,

2.4 turskan jälleenlaivaus ei ole sallittua.

3. Jokaisen yhteisön satamassa tapahtuneen lastin purkamisen jälkeen:

3.1 sataman nimi,

3.2 jokaisen puretun kalalajin määrä (elopaino kilogrammoina).

4. Jokaisen Euroopan yhteisöjen komissiolle asianomaisten Ruotsin viranomaisten välityksellä lähetetyn tiedonannon jälkeen:

4.1 lähetyksen päivä ja aika,

4.2 viestin tyyppi: IN, OUT tai TWO WEEKS,

4.3 jos viesti lähetetään radioteitse: radioaseman nimi.

LIITE III

1. Komissiolle asianomaisten Ruotsin viranomaisten välityksellä toimitettavat tiedot ja tietojen toimittamisen aikataulu ovat seuraavat:

1.1 Joka kerta kun alus saapuu kalastusvyöhykkeelle, joka ulottuu 200 meripeninkulman päähän yhteisön jäsenvaltioiden rannikosta ja jota koskevat yhteisön kalastusta koskevat säännöt:

a) jäljempänä 1.4 kohdassa esitetyt tiedot,

b) aluksella olevan kunkin kalalajin määrä (elopaino kilogrammoina),

c) päivämäärä ja ICES-alue, jolla aluksen päällikkö aikoo aloittaa pyynnin.

Jos kalastus edellyttää tiettynä päivänä useaa saapumista vyöhykkeelle, yksi, ensimmäisen kerran saavuttaessa annettava ilmoitus riittää.

1.2 Joka kerta kun alus poistuu 1.1 kohdassa tarkoitetulta vyöhykkeeltä:

a) jäljempänä 1.4 kohdassa esitetyt tiedot,

b) aluksella olevan kunkin kalalajin määrä (elopaino kilogrammoina),

c) kunkin edellisen ilmoituksen jälkeen pyydetyn kalalajin määrä (elopaino kilogrammoina),

d) ICES-alue, jolla saaliit on pyydetty,

e) toisille aluksille ja/tai toisilta aluksilta vyöhykkeelle saapumisen jälkeen jälleenlaivatut määrät kalalajeittain (elopaino kilogrammoina) sekä sen aluksen tunnukset, jolle jälleenlaivaus tehtiin.

Jos kalastus edellyttää tiettynä päivänä useampaa kuin yhtä saapumista 1.1 kohdassa tarkoitetulle vyöhykkeelle, yksi, viimeisen kerran poistuttaessa annettava ilmoitus riittää.

1.3 Joka neljästoista päivä alkaen neljäntenätoista päivänä sen jälkeen, kun alus saapuu ensimmäisen kerran 1.1 kohdassa tarkoitetulle vyöhykkeelle:

a) jäljempänä 1.4 kohdassa esitetyt tiedot,

b) kunkin edellisen ilmoituksen jälkeen pyydetyn kalalajin määrä (elopaino kilogrammoina),

c) ICES-alue, jolla saaliit on pyydetty.

1.4 a) Aluksen nimi, radiokutsutunnus, ulkoiset tunnuskirjaimet ja -numerot,

b) lisenssin numero, jos aluksella on lisenssi,

c) viestityypin tunnus (IN/OUT/TWO WEEKS),

d) päivämäärä, kellonaika ja aluksen maantieteellinen sijainti.

2.1 Edellä 1 kohdassa esitetyt tiedot on toimitettava Euroopan yhteisöjen komissiolle Brysseliin (teleksi: 24189 FISEU-B) jonkin 3 kohdassa mainitun radioaseman kautta ja 4 kohdassa esitetyssä muodossa.

2.2 Jos alus ei ylivoimaisen esteen takia voi lähettää tietoja, toinen alus voi lähettää sanoman sen puolesta.

3. >TAULUKON PAIKKA>

4. Tiedonantojen muoto

Edellä 1 kohdassa määritettyihin tietoihin on sisällyttävä seuraavat osat ja ne on lähetettävä seuraavassa järjestyksessä:

- aluksen nimi,

- kutsutunnus,

- ulkoiset tunnuskirjaimet ja -numerot,

- viestityypin tunnus seuraavan koodin mukaisesti:

- sanoma saavuttaessa 1.1 kohdassa tarkoitetuille vyöhykkeille: "IN",

- sanoma poistuttaessa 1.1 kohdassa tarkoitetuilta vyöhykkeiltä: "OUT",

- joka toinen viikko lähetettävä sanoma: "TWO WEEKS",

- päivämäärä, kellonaika ja maantieteellinen sijainti,

- päivä, jona pyynti aiotaan aloittaa,

- aluksella olevan kunkin kalalajin määrä (elopaino kilogrammoina) 5 kohdassa mainittua koodia käyttäen,

- kunkin edellisen ilmoituksen jälkeen pyydetyn kalalajin määrä (elopaino kilogrammoina) 5 kohdassa mainittua koodia käyttäen,

- ICES-alueet/suuralueet, joilla saaliit on pyydetty,

- edellisen ilmoituksen jälkeen muille aluksille/muilta aluksilta jälleenlaivatut määrät kalalajeittain (elopaino kilogrammoina),

- sen aluksen nimi ja kutsutunnus, jolle/jolta jälleenlaivaus suoritettiin,

5. Aluksella olevien kalalajien 4 kohdassa tarkoitettuun ilmoittamiseen käytettävä koodi:

COD - Turska (Gadus morhua)

SAL - Lohi (Salmo salar)

HER - Silli/silakka (Clupea harengus)

SPR - Kilohaili (Sprattus sprattus)

OTH - Muu